Í tilefni af fréttaflutningi Bylgjunar um sölu rjúpnaveiðileyfa á vegum Húnaþings vestra er eftirfarandi komið á framfæri . Eins og kom fram í fréttinni er ráðgert að Húnaþing vestra muni innheimta kr. 9.000 , - fyrir rjúpnaveiðileyfi á eignarlöndum sveitarfélagsins , m.a. á Víðidalstunguheiði , Arnarvatnsheiði og Tvídægru . Í fréttinni kom fram að skotveiðmenn telji orka tvímælis að Húnaþingi vestra sé það heimilt . Með því er líklega vísað til sjónarmiða sem fulltrúar Skotvís hafa sett fram í fjölmiðlum um almannarétt til veiða samkvæmt ákvæðum laga nr. 64 / 1994 um vernd , friðun og veiðar á villtum fuglum og villtum spendýrum . Í 8. gr. veiðilaganna er gert ráð fyrir tilteknum almannarétti til veiða á afréttum , enda geti enginn sannað eignarétt sinn á þeim . Svæði sem Húnaþing vestra hyggst selja veiðileyfi á er óumdeilanlega háð einkaeignarétti sveitarfélagins og það staðfest með úrskurðum Óbyggðanefndar . Húnaþing vestra telur skýrt að ákvæði um almannrétt til veiða taki ekki til afrétta sem eru háðir einkaeignarrétti sveitarfélagsins og eru ekki þjóðlenda . Veiðar á slíkum svæðum eru háðar leyfi landeigenda . Það er ábyrgðarhluti ef félagasamtök eins og Skotvís eru hugsanlega að hvetja veiðimenn til að stunda veiðar í andstöðu við ákvæði laga . Það skal jafnframt tekið fram að sveitarfélagið lítur svo á að með því að selja veiðileyfi á vinsæl svæði felist einnig skynsamleg stjórn á sókn í rjúpnastofninn . Það fyrirkomulag hefur mælst vel fyrir hjá mörgum veiðimönnum .